作者：李昴英
词牌/韵律：贺新郎

paragraphs: 天地中间大。
纵遨游、登山临水，散人一个。
学易已来秋又六，肯趁名缰利锁。
得日日、安闲笑过。
金马玉堂也曾到，尽不妨、拍手溪头坐。
风蒻笠，月兰舸。
今朝记是初生我。
近小春、黄菊犹葩，早梅将朵。
拔宅危巅穷胜践，指点尘寰蚁磨。
看涧底、飞泉珠颗。
松柏苍苍俱寿相，更千年、雪鹤鸣相和。
安期老，举杯贺。